CELEX: 32021R1334
Language: sk
Date: 2021-05-27 00:00:00
Title: Delegované nariadenie Komisie (EÚ) 2021/1334 z 27. mája 2021, ktorým sa mení nariadenie Európskeho parlamentu a Rady (EÚ) 2019/787, pokiaľ ide o zmienky odkazujúce na názvy liehovín podľa právnych predpisov alebo na zemepisné označenia liehovín pri popise, prezentácii a označovaní iných liehovín

12.8.2021   
               
               
                  SK
               
               
                  Úradný vestník Európskej únie
               
               
                  L 289/1
               
            
         
            DELEGOVANÉ NARIADENIE KOMISIE (EÚ) 2021/1334
            z 27. mája 2021,
            ktorým sa mení nariadenie Európskeho parlamentu a Rady (EÚ) 2019/787, pokiaľ ide o zmienky odkazujúce na názvy liehovín podľa právnych predpisov alebo na zemepisné označenia liehovín pri popise, prezentácii a označovaní iných liehovín
         
         
            EURÓPSKA KOMISIA,
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/787 zo 17. apríla 2019 o definovaní, popise, prezentácii a označovaní liehovín, používaní názvov liehovín pri prezentácii a označovaní iných potravín, ochrane zemepisných označení liehovín, používaní etylalkoholu a destilátov poľnohospodárskeho pôvodu v alkoholických nápojoch a o zrušení nariadenia (ES) č. 110/2008 (1), a najmä na jeho článok 50 ods. 3,
            
            keďže:
            
               
                           (1)
                        
                        
                           V článku 12 ods. 4 nariadenia (EÚ) 2019/787 sa stanovujú pravidlá, ktoré sa týkajú uvádzania zmienok odkazujúcich na názov kategórií liehovín podľa právnych predpisov alebo na zemepisné označenia liehovín pri prezentácii a označovaní alkoholických nápojov.
                        
                     
            
               
                           (2)
                        
                        
                           V článku 12 ods. 4 nariadenia (EÚ) 2019/787 sa nevyžaduje, aby sa názov výsledného alkoholického nápoja uvádzal v rovnakom zornom poli ako zmienka. Ak sa však názov alkoholického nápoja uvádza v inom zornom poli než zmienka, spotrebitelia môžu nadobudnúť dojem, že predmetná zmienka je súčasťou názvu daného alkoholického nápoja, a to najmä v prípadoch, keď je výsledným alkoholickým nápojom liehovina.
                        
                     
            
               
                           (3)
                        
                        
                           V určitých prípadoch môže okrem toho v dôsledku takejto zmienky dôjsť k zneužitiu dobrého mena liehovín patriacich do danej kategórie alebo liehovín so zemepisným označením, pričom predmetné liehoviny v kombinácii s inými potravinami, ktoré pri ich výrobe nie sú potrebné či povolené, strácajú svoj charakter, a preto sa už ako takéto liehoviny nesmú označovať. Výrazné uvádzanie týchto názvov pri prezentácii a označovaní liehoviny, a to s uvedením zmienky na dané názvy, teda môže vskutku viesť k zneužitiu dobrého mena predmetných liehovín.
                        
                     
            
               
                           (4)
                        
                        
                           V článku 7 ods. 1 písm. a) nariadenia Európskeho parlamentu a Rady (EÚ) č. 1169/2011 (2) sa uvádza požiadavka, aby informácie o potravinách neboli zavádzajúce, najmä pokiaľ ide o charakter a identitu potraviny. V článku 9 uvedeného nariadenia sa stanovuje povinnosť poskytovať povinné informácie vrátane názvu potraviny a v článku 13 toho istého nariadenia sa vyžaduje, aby sa povinné informácie uvádzali na nápadnom mieste tak, ak aby boli ľahko viditeľné, jasne čitateľné a v prípade potreby nezmazateľné.
                        
                     
            
               
                           (5)
                        
                        
                           V súlade s článkom 9 nariadenia (EÚ) 2019/787 sa požiadavky na prezentáciu a označovanie stanovené v nariadení (EÚ) č. 1169/2011 vzťahujú na alkoholické nápoje, ktoré vznikli na základe kombinácie liehovín s inými potravinami. V záujme čo najoptimálnejšieho splnenia týchto požiadaviek, a to predovšetkým v prípade liehovín, na ktorých sa uvádzajú zmienky odkazujúce na iné liehoviny, je vhodné vyžadovať, aby sa názov výslednej liehoviny podľa právnych predpisov uvádzal v rovnakom zornom poli ako zmienka odkazujúca na danú liehovinu. Malo by k tomu dôjsť vždy, keď sa predmetná zmienka uvádza v popise, prezentácii alebo označení liehoviny. Zabráni sa tým zavádzajúcim praktikám a zabezpečí sa tak, aby boli spotrebitelia riadne informovaní o skutočnom charaktere liehoviny, ktorá je výsledkom kombinácie liehovín s inými potravinami.
                        
                     
            
               
                           (6)
                        
                        
                           Nariadenie (EÚ) 2019/787 by sa preto malo zodpovedajúcim spôsobom zmeniť.
                        
                     
            
               
                           (7)
                        
                        
                           Malo by sa stanoviť prechodné obdobie na účely uplatňovania ustanovení o označovaní, ktoré sa uvádzajú v tomto nariadení, s cieľom zabezpečiť, aby sa liehoviny označené pred 31. decembrom 2022 v súlade s ustanoveniami nariadenia Európskeho parlamentu a Rady (ES) č. 110/2008 (3) mohli naďalej uvádzať na trh bez toho, aby sa museli nanovo označovať.
                        
                     
            
               
                           (8)
                        
                        
                           V súlade s článkom 51 ods. 3 nariadenia (EÚ) 2019/787 a s cieľom zabrániť regulačnému vákuu by sa toto nariadenie malo uplatňovať od 25. mája 2021,
                        
                     
            PRIJALA TOTO NARIADENIE:
         
         
            
               
                  Článok 1
               
               V článku 12 nariadenia (EÚ) 2019/787 sa odsek 4 nahrádza takto:
               
                  
                     „4.   Zmienky uvedené v odsekoch 2 a 3:
                     
                                 a)
                              
                              
                                 sa nesmú nachádzať v tom istom riadku ako názov alkoholického nápoja;
                              
                           
                                 b)
                              
                              
                                 nesmú byť uvedené väčším písmom ako polovica veľkosti písma použitého pri názve alkoholického nápoja a v prípade použitia zložených výrazov nesmú byť uvedené väčším písmom ako polovica veľkosti písma použitého pri takýchto zložených výrazoch v súlade s článkom 11 ods. 3 písm. c) a
                              
                           
                                 c)
                              
                              
                                 v prípade zmienok uvádzaných pri popise, prezentácii a označovaní liehovín sa pri nich musí vždy uvádzať názov predmetnej liehoviny podľa právnych predpisov, ktorý sa musí nachádzať v rovnakom zornom poli ako zmienka.“.
                              
                           
               
            
            
               
                  Článok 2
               
               Liehoviny, ktoré nespĺňajú požiadavky stanovené v článku 12 ods. 4 písm. c) nariadenia (EÚ) 2019/787 zmeneného týmto nariadením, no ktoré spĺňajú požiadavky nariadenia (ES) č. 110/2008 a boli označené pred 31. decembrom 2022, sa môžu naďalej uvádzať na trh až do vyčerpania zásob.
            
            
               
                  Článok 3
               
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
               Uplatňuje sa od 25. mája 2021.
            
         
         
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
               V Bruseli 27. mája 2021
               
                  
                     Za Komisiu
                  
                  
                     predsedníčka
                  
                  Ursula VON DER LEYEN
               
            
         
         
            (1)  Ú. v. EÚ L 130, 17.5.2019, s. 1.
         
            (2)  Nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (Ú. v. EÚ L 304, 22.11.2011, s. 18).
         
            (3)  Nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89 (Ú. v. EÚ L 39, 13.2.2008, s. 16).